Ema Klinec

Ema Klinec (s. 2. heinäkuuta 1998 Kranj) on slovenialainen mäkihyppääjä ja maailmanmestari. Seuratasolla hän edustaa SSK Alpina Ziriä.
Klinec debytoi Continental Cupissa vuonna 2011, ja on saavuttanut siellä neljä osakilpailuvoittoa. Lisäksi hän on voittanut kaksi kesä-GP -sarjan osakilpailua. Maailmancupissa hän debytoi Lillehammerissa joulukuussa 2013. Ensimmäisen palkintosijansa hän saavutti Sapporossa 16. tammikuuta 2016 sijoituttuaan toiseksi. Myöhemmin samalla kaudella hän oli kolmas sekä Zaōssa että Oberstdorfissa. Maailmancupin kokonaiskilpailussa hän oli kaudella 2015–2016 yhdeksäs. Kaudella 2016–2017 hän oli toinen Oberstdorfissa ja kolmas Pyeongchangissa. Maailmancupin kokonaiskilpailussa hän sijoittui seitsemänneksi. Kaudella 2018–2019 hän oli Lillehammerissa ja Prémanonissa kolmas. Kaudella 2019–2020 hän sijoittui toiseksi Klingenthalissa. Maailmancupin kokonaiskilpailussa hän oli kahdeksas. Kaudella 2020–2021 hän oli toinen Ljubnossa sekä Hinzenbachissa ja kolmas Titisee-Neustadtissa. Maailmancupin kokonaiskilpailussa hän sijoittui kuudenneksi. Kaudella 2021–2022 hän sijoittui Nižni Tagilin ensimmäisessä kilpailussa toiseksi ja saavutti toisessa uransa ensimmäisen osakilpailuvoiton. Ljubnossa, Willingenissä ja Oberhofissa hän oli kolmas sekä maailmancupin kokonaiskilpailussa seitsemäs. Kaudella 2022–2023 hän oli Sapporossa molemmissa kilpailuissa toinen. Hän sijoittui Hinterzartenin molemmissa kilpailuissa toiseksi. Willingenin ensimmäisessä kilpailussa hän sijoittui toiseksi. Hinzenbachin ensimmäisessä kilpailussa hän oli toinen. Oslossa hän saavutti sijat kaksi ja yksi. Lillehammerin ensimmäisessä kilpailussa hän oli kolmas. Hän sijoittui maailmancupin kokonaiskilpailussa kolmanneksi ja voitti RAW Air -kiertueen. Hän hyppäsi maailmancupiin kuulumattomassa, Vikersundissa käydyssä naisten ensimmäisessä lentomäkikilpailussa maailmanennätyksen 226 metriä. Kaudella 2023–2024 hän oli kolmas Engelbergin ensimmäisessä kilpailussa ja toinen toisessa kilpailussa. Vikersundissa hän sijoittui kolmanneksi. Kaudella 2024–2025 hän oli Zhangjiagoussa ja Vikersundin lentomäessä toinen sekä Lahden suurmäessä kolmas. Maailmancupin kokonaiskilpailussa hän sijoittui yhdeksänneksi.
Aikuisten arvokisadebyyttinsä Klinec teki Lahden MM-kilpailuissa 2017, joissa hän oli normaalimäen kilpailussa viides. Pyeongchangin olympialaisissa 2018 hän sijoittui 14:nneksi. Oberstdorfin MM-kilpailuissa 2021 hän voitti normaalimäen kultaa ja joukkuemäen hopeaa sekä sijoittui suurmäessä kuudenneksi. Pekingin olympialaisissa 2022 hän sijoittui viidenneksi normaalimäen kilpailussa, jossa slovenialaiset saavuttivat kultaa ja pronssia. Planican MM-kilpailuissa 2023 Klinec sijoittui normaalimäessä 19:nneksi, suurmäessä seitsemänneksi, joukkuemäessä neljänneksi ja sekajoukkuemäessä pronssille. Trondheimin MM-kilpailuissa 2025 hän oli normaalimäessä kolmastoista ja suurmäessä viidestoista sekä saavutti sekajoukkuemäessä hopeaa.
Nuorten MM-kilpailuissa hän on saavuttanut henkilökohtaisessa kilpailussa hopeaa 2017 ja 2018. Naisjunioreiden joukkuekilpailussa hän oli mukana Slovenian joukkueessa voittamassa kultaa vuosina 2013 ja 2018, hopeaa 2017 sekä pronssia vuonna 2012. Sekajoukkuemäessä hän voitti kultaa 2016 ja 2017. Hän voitti henkilökohtaisen kilpailun ja sekajoukkuemäen nuorten talviolympialaisissa 2016.